钦定古今图书集成/明伦汇编/交谊典/第054卷 > 《忠州江亭喜重遇吴参军见牛司仓序》
## 钦定古今图书集成/明伦汇编/交谊典/第054卷 > 《忠州江亭喜重遇吴参军见牛司仓序》

陈子昂

日月交分，春秋代谢。昔岁居单阏，适言别于兹都；今
龙集昭阳，复相逢于此地。山川未改，容貌俱非。叙名
宦而犹微，问乡关而不乐。云天遂解，琴酒还开。新交
与旧识俱欢，林壑共烟霞对赏。江亭回瞰，罗杂树于
阶基；山榭遥临，列群峰于户牖。尔其丹藤绿篠，俯𣅡
长筵翠渚，洪澜，交流合坐。神融兴洽，望直情高。觉清
溪之仙洞不遥，见沧海之神山乍出。既而行舟有限，
嗟此会之难留；别日无几，叹分岐之易远。徘徊北渚，
惆怅南津，江陵之道路方赊，巴徼之云山渐异。嗟乎！
“离言可赠，所愿保于千金；别曲何谣，各请陈于五际。”